Karl Rammi nimeline Sindi Muusikakool

Karl Rammi nimeline Sindi Muusikakool on muusikakool, mis tegutseb Sindi linnas Tori vallas alates 1988. aastast.

Esimesed kümme aastat tegutses kool Pärnu Muusikakooli Sindi filiaalina. Iseseisva koolina tegutseb Karl Rammi nimeline Sindi Muusikakool 1998. aastast.

Sindi Muusikakooli direktor on alates 1991. aastast Merike Teppan-Kolk.

 Ajalugu 

 Asutamine ja algusaastad 
Sindi Muusikakooli asutamine sai alguse enne 1988. aastat. Tuntud muusikaõpetaja Sindi linnas, Helle Salumäe, andis lastele ja noortele klaveritunde. Peatselt hakkasid mitmed lapsevanemad tundma huvi süvendatud pilliõppe vastu ning koos pöörduti tolleaegse Sindi linnavalitsuse poole. 1988. aastal alustas esialgne Sindi Muusikakool oma tööd Pärnu Muusikakooli all.

Esimesed kümme aastat olid koolis kriisiaastad – puudusid sobivad tingimused õppetööga tegelemiseks. Esimene murdepunkt toimus 1998. aastal, kui Sindi linn võttis kooli enda alla ning kogu olukord paranes märgatavalt. Idee oma muusikakoolist oli küpseks saanud ning see sobis nii linna juhtidele kui ka õpetajatele. Sindi Muusikakooli tarvis tehti korda ja remonditi mõned ruumid Sindi Gümnaasiumis (Kooli tn 9, Sindi). Pärast Haridus- ja Teadusministeeriumilt koolitusloa saamist, saigi õppetööga Sindi Muusikakoolis algust teha.

 Teine murdepunkt 
Teine suurem muutus Sindi Muusikakooli ajaloos 2017. aastal, kui viidi läbi Eesti omavalitsuste haldusreform, mille tulemusena Sindi linn ühines Tori vallaga. Uuel vallal tekkis väga suur huvi muusikakooli vastu, olles ainuke huvikool kogu Tori vallas. Kooli toetatakse alates sellest ajast väga suures mahus.

 Õppetöö ja õpetajad 
Algusaastatel oli Sindi Muusikakoolis võimalik õppida vaid koorilaulu erialal. Esimestel aastatel töötas koolis kaks õpetajat ja õpilasi oli kokku 15. Esimeseks õpetajaks võib pidada Ene Pitsalit, kes hakkas õpetama koorilaulu. Hiljem liitus õpetajatega ka Helle Salumäe, kes töötas Sindi Muusikakoolis kuni 2021. aasta kevadeni.

1991. aastal liitusid kooliga kaks õpetajat – Tiina Vihul ja Merike Teppan-Kolk. Vihul hakkas vähesel määral õpetama koorilaulule lisaks üldklaverit ning Teppan-Kolk ka koorilaulu, solfedžot ja temast sai ka filiaali juhataja, hiljem muusikakooli direktor. Mõned aastad hiljem liitus õpetajatega Kristi Rulli-Schvede, kes hakkas õpetama akordionit.

Ajapikku hakkas koorilaulu populaarsus vähenema ning tekkisid erinevad erialad ja õppetöö toimus ühtlase koormusega tavaõppes. Alates 2002. aastast hakkas koolis tegutsema üldkultuuriline osakond, mis eristus tavaõppest ning koormus oli väiksem. Hiljem kujunes tavaõppest suurema koormusega süvaõpe ja üldkultuurilisest osakonnast põhiõppe osakond. Alates 2016. aastast saab Sindi Muusikakoolis õppida ka vabaõppes.

 Õppetöö ja - korraldus 
Sindi Muusikakool on õppeasutus, kus peetakse väga tähtsaks õpilast oma unistuste, vajaduste ja võimalustega. Kool loob õppimisvõimalusi inimestele, kelle elukohaks on rahvastikuregistri kohaselt Tori vald. Lapsed ja noored, kelle elukohaks on muu omavalitsus, saavad õppimisvõimaluse vabade õppekohtade olemasolul. Sel juhul, kui omavalitsus, kus laps või noor rahvastikuregistri andmetel elab, hüvitab Tori vallale õpilaskoha maksumuse (s.o asutuse tegevuskulu (personalikulu, majandamiskulu ja materiaalsete varade soetamise kulu) jagatud õppurite arvuga).

Koolis saab õppida klaverit, viiulit, rahvamuusika viiulit, akordionit, eri liiki kandleid, flööti, plokkflööti, klarnetit, tšellot, kitarri (nii klassikalist kui ka elektri- ja basskitarri), torupilli, trummi. Lisaks saab osaleda ansamblites ja laulustuudios. Laulustuudiot saavad kasutada ja on mõeldud vaid muusikakoolis õppivatele õpilastele.

Muusikakooli õppetöö toimub kolmes etapis.

 Ettevalmistusklass – lapsed tavaliselt lasteaia viimasest rühmast kuni üldhariduskooli teise klassini. Ettevalmistusklassis käiakse vastavalt vajadusele 1–2 aastat, mille jooksul omandab laps esmased teadmised muusikakooli sisseastumiseks. Klass lõpetatakse katsetega, mille edukad sooritajad võetakse vastu esimesse klassi. Vanuseliselt on ettevalmistusklassis kõige nooremad lapsed, kes käivad veel lasteaia viimases rühmas.
 Noorem aste – muusikakooli 1.–4. klass
 Vanem aste – muusikakooli 5.–7. klass

Õppimine nooremas ja vanemas kooliastmes võib maksimaalselt kesta kokku kuni üheksa aastat. Sel puhul lähtutakse õppuri üldistest vajadustest ning arengulistest ja individuaalsetest iseärasustest. Õppetöö toimub koolis eesti keeles.

Ettevalmistusklassi ülesanne on õpilaste suunamine mängult pilli õppimisele. Lisaks välja selgitada õpilaste eeldused ning suunata nad õigele eriala valiku tegemiseni. Noorema astme eesmärk on välja selgitada õppuri võimed ja arenguvõimalused, et vastavalt tulemusele aidata õpilasel valida, kas jätkata õpinguid tava- või süvaõppes. Vanema astme ülesanne on loomevõimeid veelgi edasi arendada ning õpilase soovi korral professionaalse muusikahariduse jätkamiseks teda ette valmistada.

Lisaks on võimalik soovijatel pärast muusikakooli vanema astme lõpetamist jätkata oma muusikaõpinguid veel kahel lisa-aastal näiteks erialapilli oskuste täiendamiseks või selleks, et hiljem muusikat edasi õppida. Sindi Muusikakoolis on olemas ka eraldi väikelastele (vanuses 5–6 eluaastat) mõeldud muusikaklass, kus lastel võimalik soovi korral muusikaga esimest tutvust teha. Seal toimub õpe väikestes gruppides, kus on 3–5 last ja tund toimub 1–2 korda nädalas. Muusikaga toimub tutvumine väikekandle ja laulmise kaudu ning mängitakse erinevaid muusikalisi mänge. Klass toimub, kui on vähemalt kolm huvilist. Täiskasvanuid ootab samuti muusikakool enda juurde pilli õppima ja neid võetakse vastu vabaõppe osakonda. Tundide maht pannakse paika iga õppijaga individuaalselt.

 Õppekavad 
Õppekava järgi saab Sindi Muusikakoolis õppida kolmel erineval raskusastmel:

 Süvaõppe osakond – õpilasel on kaks pillitundi (esimesel õppeaastal 1,5 tundi) ja solfedžotundi nädalas. Kui kooli finantsvõimekus võimaldab, saab õpilane soovi korral ja vastavalt edasijõudmisele erialas alates kolmandast klassist õppida lisapilli. Lisaks osaleb õpilane eri koosmängu vormides (duett, trio, ansamblid). Alates neljandast klassist lisandub muusikaajaloo tund. Süvaõppesse suunatakse väga heade tulemuste, eeldustega ning suure töövõimega õpilasi õppenõukogu ettepanekul ning lapsevanema avalduse alusel alates teisest klassist.
 Põhiõppe osakond – õpilane saab 1,5 pillitundi ja 1,5 solfedžotundi nädalas. Alates kolmandast klassis võimalus ka alustada lisapilli õppimist. Lisaks osaleb õpilane erinevates koosmängu vormides (duett, trio, ansambel) ning alates neljandast klassist tuleb juurde muusikaajaloo aine.
 Vabaõppe osakond – õpilasel on üks pillitund nädalas, millele lisandub pillimängu edenedes ka üks tund ansamblimängu nädalas. Kohustuslikke üldaineid ei ole, kuid õpilase soovil võib nendes tundides osaleda.

Tundide arvestus toimub akadeemilistes tundides (1 akadeemiline tund = 45 minutit).

 Õpiperiood ja vaheajad 
Üks õppeaasta kestab 1. septembrist kuni järgmise aasta 31. augustini. Õppeperiood kestab kokku vähemalt 175 kalendripäeva ning arvestatakse eraldi poolaastat ja õppetundi. Poolaastad jagunevad ühe õppeperioodis omakorda kaheks.

Õppeaastas on viis õppevaheaega ning kattub üldhariduskoolide õppeaasta koolivaheaegadega. Õppetunni pikkus pannakse paika vastavalt õppekava valikule ning kahe järjestikuse õppetundi vahel peab olema puhkepaus. Õppetundide arv ja nende järjekord päevas määratakse kooli tunniplaanis, mille kinnitab direktor.

 Hindamissüsteem 
Sindi Muusikakoolis hinnatakse õpilasi kümnepallises hindamissüsteemis. 

 Sisseastumine 
Sindi Muusikakooli ettevalmistusklassi astumiseks ei ole vaja läbida selleks vajalikke katseid. Ühtlase tasemega õppegruppide moodustamisel paluvad õpetajad siiski ka ettevalmistus klassi astujal laulda, kontrollivad lapse rütmitunnet ja mäluoskusi. 

Esimesse klassi astumiseks on kaks varianti: kui laps juba õpib Sindi Muusikakoolis ettevalmistusklassis või laps pole varem ettevalmistusklassis käinud. Esimese variandi puhul sooritatakse ettevalmistusklassi lõpus katsed, mille edukalt läbimine annab võimaluse otse esimesse klassi saada ning eraldi sisseastumiskatsed tegema ei pea. Kui laps pole varem ettevalmistusklassis käinud, tuleb kooli esimesse klassi saamiseks läbida musikaalsuskatsed, kus kontrollitakse kuulmist, viisipidamist, muusikalist mälu, rütmitunnet ja harmooniataju.

Täiskasvanud õppur ei pea kooli õppima tulemiseks läbima eelnevalt sisseastumiskatseid. Pilli õppima või varem õpitut meelde tuletama võib tulla igaüks, kellel on selleks huvi. Soovi korral tuleb võtta kooliga ühendust e-posti teel.

 Sümboolika 

 Kooli nimi 
Kooli ametlik nimi on Karl (vahel ka Jüri) Rammi nimeline Sindi Muusikakool, mida igapäevaselt koolipere kutsub Sindi Muusikakooliks, lühendina SMK. Oma nime sai kool Karl Jüri Rammi järgi. Karl Ramm andis aktiivselt oma panuse Sindi linna muusikaellu ning asutas seal mitu koori ja töötas muusikaõpetajana. Karl Ramm asutas ka Sinti Eesti esimese poiste puhkpilliorkestri. Laiemalt on Karl Ramm tuntud kui laulu „Õrn ööbik” autor.

 Juhtmõte 
Sindi Muusikakooli juhtmõte on “Mängime koos” (ansamblina, orkestrina jms). Koos mängivad mitte ainult õpilased omavahel, vaid kaasa löövad ka õpetajad. Õpetajad peavad oluliseks motot “Mängiv õpetaja on parem kui rääkiv õpetaja”.

 Logo ja värvid 
Sindi Muusikakooli logol on üleval kirjas „Karl Rammi nimeline” ning selle all „Sindi Muusikakool”. S-tähte asendab viiulivõti, mis tähistab muusikat; M-tähe asemel on süda, mis sümboliseerib armastust muusika vastu. Muusikakooli värvid on must, valge ja fuksiaroosa.

 Muud sümbolid ja traditsioonid 
Sindi Muusikakool peab kõige olulisemaks koosmängu ning sellest lähtuvalt toimub igal aastal augustis Jõulumäe Tervisespordikeskuses suve koosmängulaager. Lisaks tähistatakse tavapäraseid tähtpäevi nagu jõulud (jõulukontsert Tori kirikus), õpetajate päeva ning toimub kevadkontsert. Väga omapäraseks on Sindi Muusikakoolis kujunenud regulaarselt toimuvad nn “õpilasõhtud” ehk kontserdid, kus õpilased saavad kooliaasta jooksul näidata oma pillimängu ning seeläbi harjutada teiste ees esinemist.

 Hooned 
Sindi Muusikakooli asub ja tegutseb Tori vallas Pärnu maakonnas. Muusikakooli peahoone aadress on Kooli tn 9, Sindi linn, Tori vald 86703 Pärnumaa. Peamajas asuvad põhilised pillitunni klassid, grupitundide ruumid, direktori ja juhiabi ruum, õpetajate tuba ning muusikakooli saal. Lisaks on kooli kasutuses ka Sindi linnas asuv teenindusmaja, kus ühes ruumis on pillitunni klass, tegutsevad bändid ning toimub vajadusel salvestamine. Lisaks toimub osaline ehk mobiilne õpe Sauga avatud noortekeskuses, Tori Põhikoolis ning Tammiste lasteaed-algkoolis.

 Struktuur 

 Omanikud 
Sindi Muusikakool on Tori Vallavalitsuse hallatav munitsipaalhuvikool ning juhindub oma töös põhimäärusest, seadustest ja nende alusel antud õigus- ja haldusaktidest. Muusikakooli vara kuulub Tori valla omandisse ning sellel on oma eelarve osa valla kogu eelarvest.

 Õppenõukogu 
Sindi Muusikakoolil on oma õppenõukogu, mille ülesandeks on õppe- ja kasvatustegevuse analüüsimine ja hindamine ning selle juhtimiseks vajalike otsuste tegemine. Sinna kuuluvad muusikakooli töötajad ning juhib direktor.

 Hoolekogu 
Sindi Muusikakoolil traditsiooniline õpilasesindus puudub, selle asemel on koolil olemas hoolekogu. Muusikakooli hoolekogu on muusikakooli juures tegutsev organ, mille ülesanneteks on suunata muusikakooli tegevust ning teha ettepanekuid direktorile ja vallavalitsusele muusikakooli arengu, vara ja eelarvega seotud küsimustes. Hoolekogus on viis kuni üheksa liiget. Sinna kuuluvad Tori vallavalitsuse poolt määratud esindaja, vähemalt kaks õpetajat ja kaks lapsevanemat. Olemasolu korral võivad sinna kuuluda ka õpilaste esindajad ja muud kooliga seotud isikud. Hoolekogu juhib esimees.

 Töötajad ja õpilased 
Sindi Muusikakoolis töötab 2023. aasta seisuga 14 õpetajat (k.a direktor) ja juhiabi. Kooli ajaloo jooksul on kokku töötanud 2023. aasta seisuga umbes 30 õpetajat.

2023. aasta seisuga õpib Sindi Muusikakoolis natuke üle 130 õpilase. Kõige suurem õppurite arv on olnud 140. Õpilaseks võib olla laps, noor või ka täiskasvanu.

 Vilistlased 
Sindi Muusikakooli vilistlaseks saab õpilane siis, kui ta on läbinud nii noorema kui ka vanema kooliastme ehk kokku seitse klassi. Paljud õpilased jäävad tavaliselt ka lisa-aastale ning mitmed õpilased jätkavad oma muusikaõpinguid teistes Eesti muusikakõrgkoolides. Kõige populaarsem on olnud Heino Elleri nimeline muusikakool, kuid on mindud õppima Georg Otsa nimelisse Tallinna Muusikakooli (tänapäeval Tallinna Muusika- ja Balletikool) ja ka Soome Sibeliuse Akadeemiasse.

 Viited 

Kategooria:Eesti muusikakoolid
Kategooria:Sindi